**ΧΑΙΡΕΤΙΣΜΟΣ ΛΕΩΝΙΔΑ ΔΗΜΗΤΡΙΑΔΗ-ΕΥΓΕΝΙΔΗ**

**στην επίσημη παρουσίαση της έκθεσης**

**«Τρέξε επάνω εις τα κύματα της φοβεράς θαλάσσης\***

**1821. Ο Αγώνας στη θάλασσα»**

**στην Α.Ε. Πρόεδρο της Δημοκρατίας,**

**Κατερίνα Σακελλαροπούλου,**

**στο Ίδρυμα Ευγενίδου**

**Τρίτη 8 Ιουνίου 2021, 18.00**

Εξοχοτάτη κυρία Πρόεδρε της Δημοκρατίας,

Αξιότιμοι:  
Κυρία Υπουργέ Παιδείας και Θρησκευμάτων, εκπρόσωπε της Κυβέρνησης  
Κύριε Υπουργέ Ναυτιλίας και Νησιωτικής Πολιτικής

Αρχηγέ του Λιμενικού Σώματος  
Αξιότιμοι κυρίες και κύριοι,

Αποτελεί για μένα ιδιαίτερη τιμή και χαρά να σας καλωσορίζω στο Ίδρυμα Ευγενίδου στα εγκαίνια της έκθεσης με τίτλο «Τρέξε επάνω εις τα κύματα της φοβεράς θαλάσσης. 1821. Ο Αγώνας στη Θάλασσα», που συνδιοργανώθηκε από το Ίδρυμα Ευγενίδου και τα Γενικά Αρχεία του Κράτους στο πλαίσιο της Πρωτοβουλίας 1821-2021.

Η επιλογή του Ιδρύματος Ευγενίδου να επικεντρώσει το ενδιαφέρον του στον Αγώνα των Ελλήνων στη Θάλασσα δεν είναι τυχαία, εφόσον από συστάσεώς του, το 1954, συστηματικά υποστηρίζει τη ναυτική και τεχνική εκπαίδευση μέσα από εκδόσεις, δωρεές, υποτροφίες και πληθώρα άλλων συναφών δράσεων.

Πριν τον Αγώνα οι ελληνικοί ναυτότοποι ήταν κέντρα θαλασσίου εμπορίου με δικούς τους τοπικούς θεσμούς στο θαλάσσιο "επιχειρείν". Αργότερα τα ελληνικά πλοία από εμπορικά σιτοκάραβα μετατράπηκαν σε πολεμικά και σε επιχειρησιακούς πυρήνες της Επανάστασης.

Το ναυτικό ήταν καθοριστικό για την έκβαση του Αγώνα και αποτέλεσε το πιο συγκροτημένο πολεμικό, οικονομικό και πολιτικό όπλο της Ελληνικής Επανάστασης. Η ναυτιλία των Ελλήνων συνέβαλε στον Πόλεμο της Ελληνικής Ανεξαρτησίας από το 1821 έως το 1827 με τη συγκρότηση του πολεμικού ναυτικού, με τη δράση του καταδρομικού στόλου αλλά και με τα εμπορικά πλοία, που φρόντιζαν για τη συνεχή ροή προμηθειών και φορτίων των εμπόλεμων και των πληθυσμών. Επιπλέον, σε έναν κατακερματισμένο γεωγραφικό τόπο η εμπορική ναυτιλία ήταν η αρτηρία επικοινωνίας και συνοχής του επαναστατημένου χώρου.

Στην κατεύθυνση αυτή, οι συνδιοργανωτές φορείς, το Ίδρυμα Ευγενίδου και τα Γενικά Αρχεία του Κράτους, φιλοδοξούν μέσα από την πλούσια συλλογή αρχειακού υλικού και μουσειακών κειμηλίων, πολλά από τα οποία θα παρουσιαστούν στο κοινό για πρώτη φορά, την ανάδειξη αυτής της ιστορικής πορείας.

Επιχειρείται η ένταξη των προσώπων, των πρωταγωνιστών του Ναυτικού Αγώνα του 1821, μέσα στο ευρύτερο πλαίσιο συνθηκών και σχέσεων που καθοδηγεί τις επιλογές και τις πράξεις τους.

Ταυτόχρονα η Έκθεση φιλοδοξεί να δείξει στο κοινό πόσο συναρπαστική διαδικασία είναι η εμπλοκή σε μια ιδιαίτερα δυναμικήεποχή, όπου γίνεται η μετάβαση από το γένος στο Έθνος, και το Ελληνικό Κράτος.

Με αυτό τον τρόπο έχουμε τη δυνατότητα να αφουγκραστούμε και να συναισθανθούμε αυτούς τους καπεταναίους και ναυτικούς, που έγιναν "πρωταγωνιστές" του "Αγώνα για το αδύνατο", να αντιληφθούμε πώς οιραγιάδες σε συνθήκες σκλαβιάς κατέκτησαν ένα υψηλότερο επίπεδο εθνικής συνείδησης και δόθηκαν ψυχή τε και σώματι στον αγώνα της Ανεξαρτησίας.Καπετάνιοι και ναυτικοί που εγέρθηκαν πάνω από πρόσωπα και περιστάσεις και ανταποκρίθηκαν με τον καλύτερο τρόπο στην αναγκαιότητα της ιστορικής στιγμής.

Και όπως εύστοχα γράφει ο Βίκτωρ Ουγκώ:

*«σε χαλεπούς καιρούς έρχεται να ετοιμάσει καλύτερες μέρες.*

*Είναι άνθρωπος της ουτοπίας. Τα πόδια εδώ, τα μάτια αλλού.*

*Σαν τους προφήτες σε κάθε εποχή, με το χέρι του σαν μια δάδα που κραδαίνει πρέπει το μέλλον να λαμπαδιάσει».*

Αυτός είναι ο ανυπότακτος Αγωνιστής του ’21 στη θάλασσα.

Και επιστρέφει πάντα στο σημείο αναφοράς του. Το πλοίο του. Στον «Μιλτιάδη του», τον «Άρη του», τον «Ξενοφώντα του».

Σκοπός της "Πρωτοβουλίας ’21", των σημαντικότερων Ιδρυμάτων της χώρας, δράση της οποίας αποτελεί η Έκθεση, αλλά και των συνδιοργανωτών φορέων, είναι η ανάδειξη του τρόπου με τον οποίο η Επέτειος της Επανάστασης θα αποτελέσει αφορμή εθνικού αναστοχασμού, με βάση το αξίωμα ότι η Ιστορία αποτελεί πηγή έμπνευσης για το μέλλον.

Γι’ αυτό τον σκοπό, το έργο ΝΑΥΣ, σημαντικό κομμάτι της Έκθεσης, αναλαμβάνει με την συμβολή του ΕΜΠ να τεκμηριώσει και να αναδείξει την ναυτική ιστορία με την βοήθεια τεχνολογιών αιχμής και εντυπωσιακών διαδραστικών ψηφιακών "εμπειριών", και πιο συγκεκριμένα τη Ναυμαχία του Ναυαρίνου, που αποτελεί την κορύφωση των πολεμικών επιχειρήσεων στη θάλασσα κατά την Ελληνική Επανάσταση, και καθόρισε την έκβαση του Αγώνα υπέρ των Ελλήνων.

Στην Έκθεση παρουσιάζονται για πρώτη φορά ναυπηγήματα πλοίων που έλαβαν μέρος στη Ναυμαχία μέσω ψηφιακών εφαρμογών εικονικής πραγματικότητας, 3d animation, με τη συμβολή του Ινστιτούτου Τεχνολογιών Πληροφορικής και Επικοινωνιών, και αυτό είναι μία από τις ιδιαιτερότητες του εγχειρήματος.

Εξοχοτάτη κυρία Πρόεδρε,  
  
Με αφορμή την σημερινή τιμητική παρουσία Σας, θα ήθελα να επισημάνω την σημαντική συμβολή και υποστήριξη της Υπουργού Παιδείας και Θρησκευμάτων, κυρίας Νίκης Κεραμέως, για την ολοκλήρωση αυτού του εγχειρήματος, και να ευχαριστήσω για την συνεργασία τα Γενικά Αρχεία του Κράτους. Συγκεκριμένα, τον επιστημονικό υπεύθυνο της έκθεσης Καθηγητή Ιστορίας Νίκο Καραπιδάκη και την αναπληρώτρια γενική διευθύντρια κυρία  
Αμαλία Παππά καθώς και τους συνεργάτες τους.  
  
Ιδιαίτερη μνεία οφείλεται στην συμβολή του Υπουργού Ναυτιλίας και Νησιωτικής Πολιτικής κυρίου Γιάννη Πλακιωτάκη και των στελεχών του υπουργείου του, για την έκδοση του επετειακού καταλόγου που συνοδεύει την έκθεση, καθώς και στο Λιμενικό Σώμα-Ελληνική Ακτοφυλακή για την ασφαλή μεταφορά των μουσειακών κειμηλίων.  
  
Ευχαριστίες οφείλονται επίσης στην Καθηγήτρια Ιστορίας Τζελίνα Χαρλαύτη, που είναι και η επιστημονική σύμβουλος της Έκθεσης, καθώς και στο Ίδρυμα Μποδοσάκη για την χρηματοδότηση της ειδικής έκδοσης του ημερολογίου του πλοιάρχου Γ. Σαχίνη, που αποτελεί ένα από τα βασικά τεκμήρια της Έκθεσης.  
  
Θα αποτελούσε παράλειψη να μην αποδοθούν ευχαριστίες στο Ιστορικό Αρχείο-Μουσείο Ύδρας για τη διάθεση μουσειακών κειμηλίων, στο Archivio di Stato της Νάπολης για την παραχώρηση  
αρχειακών τεκμηρίων από τη συλλογή του, καθώς και στους Ανδρονίκη και Δημήτρη Κωστόπουλο για την εμπιστοσύνη τους και τη διάθεση οικογενειακού κειμηλίου από την ιδιωτική τους συλλογή.  
  
Αναμφισβήτητα σημαντική για την ανάδειξη των ιστορικών τεκμηρίων και των μουσειακών αντικειμένων υπήρξε η αρχιτεκτονική μελέτη πρωτότυπης μουσειοκατασκευής και η υλοποίησή της από την εταιρεία ARCHITECTONOFILIA, καθώς και η επένδυσή της από το μουσικό έργο «Θάνατός δε επικυριαρχίαν απώλεσεν», που δημιούργησε γι’ αυτό τον σκοπό ο συνθέτης ηλεκτρονικής μουσικής κύριος Δημήτρης Πετσετάκης.  
  
Τέλος, θα ήθελα να εκφράσω τις θερμές μου ευχαριστίες στους συνεργάτες μου στο Ίδρυμα Ευγενίδου για τη σημαντική συμβολή τους στην επιτυχή υλοποίηση αυτής της προσπάθειας.  
  
Εξοχοτάτη Κυρία Πρόεδρε έχετε τον λόγο.